ก.ล.ต.ปรับเกณฑ์ Fund Manager เริ่มใช้ 1 ก.พ.66
ก.ล.ต.เคาะเกณฑ์ Fund Manager สินทรัพย์ดิจิทัลต้องขออนุมัติวงเงินธุรกรรมเงินตราต่างประเทศ มีผลใช้บังคับตั้งแต่วันที่ 1 ก.พ.66
ก.ล.ต.เคาะเกณฑ์ Fund Manager สินทรัพย์ดิจิทัลต้องขออนุมัติวงเงินธุรกรรมเงินตราต่างประเทศ มีผลใช้บังคับตั้งแต่วันที่ 1 ก.พ.66
3 ก.พ. 2566

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ปรับปรุงหลักเกณฑ์การจัดสรรวงเงินการทำธุรกรรมเงินตราต่างประเทศ เพื่อให้ผู้จัดการเงินทุนสินทรัพย์ดิจิทัล (Digital Asset Fund Manager) สามารถขออนุมัติวงเงินสำหรับการทำธุรกรรมเงินตราต่างประเทศได้เช่นเดียวกับผู้ประกอบธุรกิจสินทรัพย์ดิจิทัลประเภทอื่นและเกิดประโยชน์สูงสุดในการให้บริการแก่ลูกค้า มีผลใช้บังคับตั้งแต่วันที่ 1 กุมภาพันธ์ 2566
ทั้งนี้ตามที่ ก.ล.ต. ได้มีแนวคิดที่จะปรับปรุงหลักเกณฑ์เกี่ยวกับการจัดสรรวงเงินการทำธุรกรรมเงินตราต่างประเทศให้ผู้จัดการเงินทุนสินทรัพย์ดิจิทัลสามารถขออนุมัติวงเงินจัดสรรเพื่อทำธุรกรรมเงินตราต่างประเทศกับสถาบันการเงินในไทย สำหรับการซื้อสินทรัพย์ดิจิทัลในต่างประเทศและการชำระค่าใช้จ่ายที่เกี่ยวข้อง เพื่อส่งเสริมการประกอบธุรกิจของผู้ประกอบธุรกิจสินทรัพย์ดิจิทัลให้มีความสอดคล้องและเป็นมาตรฐานเดียวกัน รวมทั้งช่วยให้ผู้จัดการเงินทุนสินทรัพย์ดิจิทัลดำเนินธุรกิจได้อย่างมีประสิทธิภาพยิ่งขึ้น ตามมติที่ประชุมคณะกรรมการ ก.ล.ต. ครั้งที่ 15/2565 เมื่อวันที่ 10 พฤศจิกายน 2565 และจากการเปิดรับฟังความคิดเห็นผู้ให้ความเห็นทุกรายเห็นด้วยกับการปรับปรุงดังกล่าว
ดังนั้น ก.ล.ต. จึงได้ปรับปรุงหลักเกณฑ์เกี่ยวกับการจัดสรรวงเงินการทำธุรกรรมเงินตราต่างประเทศสำหรับผู้ประกอบธุรกิจสินทรัพย์ดิจิทัล ให้ครอบคลุมผู้ประกอบธุรกิจประเภทผู้จัดการเงินทุนสินทรัพย์ดิจิทัล โดยจะมีผลใช้บังคับตั้งแต่วันที่ 1 กุมภาพันธ์ 2566
อย่างไรก็ดี วงเงินจัดสรรในการทำธุรกรรมเงินตราต่างประเทศสำหรับผู้ประกอบธุรกิจสินทรัพย์ดิจิทัลนั้น จะได้รับการจัดสรรจากธนาคารแห่งประเทศไทย (ธปท.) เป็นรายปี หรือเป็นรอบตามระยะเวลาที่ ธปท. กำหนด